ທຳນຽບຂາວ ສະຫຼອງວັນ St. Patrick's Day ດ້ວຍນ້ຳພຸ ທີ່ເປັນສີຂຽວ
ທ່ານນາງ Michelle Obama ສະຕີໝາຍເລກນຶ່ງ ສະຫຼອງວັນ St. Patrick's Day ຕາມແບບນະຄອນ Chicago ຍ້ອມນ້ຳພຸ ເປັນສີຂຽວເຫຼື້ອມ.
ທຳນຽບຂາວສະຫຼອງວັນ St Patrick’s Day ໃນວັນອັງຄານ ວານນີ້ ດ້ວຍການຍ້ອມນ້ຳ ໃນນ້ຳພຸ ຢູ່ເດີ່ນຫຍ້າເບື້ອງໃຕ້ ຫຼື South Lawn ຂອງທຳນຽບຂາວ ເປັນສີຂຽວເຫຼື້ອມ ປະເພນີ ທີ່ເລີ້ມຂຶ້ນ ໃນປີ 2009 ເວລາທ່ານນາງ Michelle Obama ສະຕີໝາຍເລກນຶ່ງ ໄດ້ທຳການສະເຫຼີມສະຫຼອງວັນ St Patrick’s Day ຕາມແບບນະຄອນ Chicago ບ້ານເກີດ ເມືອງນອນຂອງທ່ານນາງ ບ່ອນທີ່ແມ່ນ້ຳສາຍນຶ່ງໃນເມືອງດັ່ງ ກ່າວ ຖືກຍ້ອມໃຫ້ເປັນສີຂຽວ ຕໍ່ມາໃນຕອນເຊົ້າວານນີ້ ປະທານາທິບໍດີບາຣັກ ໂອບາມາໄດ້ ຕ້ອນຮັບນາຍົກລັດຖະມົນຕີ Enda Kenny ແຫ່ງ Ireland ທີ່ທຳນຽບຂາວ ສຳລັບການ ຢ້ຽມຢາມຂອງທ່ານ ໃນວັນ St Patrick’s Day ໃນຂະນະດຽວກັນ ນະຄອນ Chicago ໄດ້ປະຕິບັດຕາມປະເພນີມາ 53 ປີ ໂດຍຍ້ອມສີ ນ້ຳ ໃນແມ່ນ້ຳ Chicago ໃຫ້ເປັນສີຂຽວ ການດຳເນີນຂັ້ນຕອນດັ່ງກ່າວ ໄດ້ເລີ້ມຂຶ້ນໃນ ວັນເສົາຜ່ານມາ ເວລາການສະຫຼອງວັນ St Patrick’s Day ເລີ້ມຂຶ້ນ ປະທານາທິບໍດີ ໂອບາມາ ແລະນາຍົກລັດຖະມົນຕີ Kenny ມີໝາຍກຳນົດທີ່ຈະເຂົ້າ ຮ່ວມໃນງານລ້ຽງອາຫານທ່ຽງປະຈຳປີຂອງເພື່ອນມິດຂອງ Ireland ທີ່ຕຶກລັດຖະສະພາ ພາຍໃຕ້ການເປັນເຈົ້າພາບຂອງທ່ານ John Boehner ປະທານສະພາຕ່ຳສະຫະລັດ ຮອງປະທານາທິບໍດີ Joe Biden ແລະພວກສະມາຊິກສະພາ Congress ອື່ນໆ ກໍມີ ໝາຍກຳນົດຈະເຂົ້າຮ່ວມນຳເຊັ່ນກັນ